
betttttttmmii, 


A Madarak első kötetének terjedelme a Magyarországon előfor- 
duló 344 madárfajból csupán 117-et engedett bemutatni. Ezért 
sem a ritkaságokról, sem a közismert fajokról nem beszéltünk, 
hanem lehetőleg olyan madarakról, melyekkel a legtöbb másik 
összehasonlítható. Főleg a legközönségesebb fajok -— a gólya, 
a füstifecske, a házi veréb — hiányát kifogásolták többen is. Most 
alkalmam nyílik a hiányokat pótolni, noha még így is 112 faj 
marad ki, gyakori és ritka egyaránt. 

Ma Magyarországon néhány kártevő és a vadászati szárnya- 
sok kivételével az összes madár védett, sőt a büntetőeljárás meg- 
könnyítésére elég magas eszmei értéket állapítanak meg a hatá- 
rozatok. A madarak biológiai és gazdasági jelentősége azonban 
változhat. Példa erre a vetési varjú, mely a legutóbbi időkig vé- 
delem alatt állott, de annyira elszaporodott, és a rovarvilág csök- 
kenése folytán táplálkozása is oly mértékben megváltozott, hogy 
a védettséget fel kellett oldani. Viszont például a karvaly annyira 
megfogyott, hogy sürgetővé vált a teljes védelem kimondása, és 
ez előbb-utóbb az összes ragadozóra érvényes lesz. 

Azt sem mondhatjuk ki végérvényesen, hogy hány madárfaj 
él hazánkban. A madárvilág mozgásban van, vannak visszahúzó- 
dó és vannak terjeszkedő fajok. 

De miért tűnt el a batla, és miért éppen a balkáni gerle, a bal- 
káni fakopáncs és a halvány geze indultak meg egyidejűleg észak 
felé, ezekre s még jó néhány kérdésre alig tudunk feleletet adni. 

Minden kornak meglesznek a sajátos problémái, és ezért nincs 
az a tudomány -— így a madártan sem -, mely lezártnak tekint- 
hető. Még a mi földrajzi szélességünkön is fel lehet fedezni 
újabb fajokat! 


1. Borzas gödény vagy pelikán (Pelecanus crispus). Lúdnál na- 
gyobb testű madár. Csőre öblös, az alsó kávája alatt táguló bőr- 
zacskóban hord fiainak táplálékot. Telepesen fészkel nádasok- 
ban. A múlt században még költött az Ecsedi-lápon, ma már 
csak alkalmilag vetődnek el hozzánk a Balkán-félszigetről egyes 
kóborló példányok, de ritkábban, mint a nálánál valamivel kar- 
csúbb és rózsaszínesebb színű rózsás gödény (P. onocrotalus), 
mellyel néha vegyes telepeket alkot. Védett. 


2. Északi búvár (Gavia stellata). Lúd nagyságú halevő madár, 
mely szórványosan vonul át hazánkon. Csőre felfelé ívelő, ellen- 
tétben a sarki búvár (G. arctica) ár alakú, egyenes csőrével. Háta 
is valamivel pettyesebb. Téglavörös nyakú, nászruhás példányok 
nem kerültek nálunk elő. Vízen úszva és le-lebukva gyakrabban 
látjuk, mint repülve. Északról érkeznek hozzánk, ahol közvetle- 
nül a vizek partján rakják fészküket. Védett. 


3. Jeges búvár (Gavia immer). Az előbbi fajoknál testesebb, 
csőre erős ár alakú. Valamennyi búvár nyugalmi tollazatának 
színe hasonló, életmódjuk is azonos. Csőrük alapján különböz- 
tethetők meg a legkönnyebben, bár a sarki búvár nagy csőrű 
változatával ezt a fajt gyakran összetévesztik. A jeges búvár test- 
nagysága megegyezik a fehércsőrű búváréval (G. adamsii), de 
ennek csőre ívelt, mint az északi búváré. Ezenkívül a jeges búvár 


csőre fekete, míg a fehércsőrű búváré elefántcsontszínű, de erre 


is ügyelni kell, mivel a jeges búvár egyes példányainak csőrtöve 
fehér. A fehércsőrű búvár csak déli határunk közelében, Hor- 
vátországban került egyszer kézre. Hazája Ázsia és Amerika 
északi tengerpartja. Európába csak alkalmilag vetődik el, de a 
jeges búvár is csak négy esetben fordult elő Magyarországon. 
Védett. 


I. tábla 


1. Búbos vöcsök (Podiceps cristatus). Régebben tavainkon, holt- 
ágainkon gyakori volt, azóta száma erősen megcsappant. Róka- 
vörös bóbitájáról könnyen felismerhető, amikor tavasszal a pá- 
rok egymással szembeúszva fel-le mozgatják nyakukat, növény- 
csomókat ráznak egymás felé, majd laposan elterülnek a vízen. 
Többet látni úszva, mint reptében, amikor fehér madárnak tet- 
szik. Úszó fészket rak, a tojásokat távozáskor befedi. Már feb- 
ruárban megérkezik, s a tél elejéig itt marad. Ha nyílt vízfelületet 
talál, néha egy-egy madár át is telel. Tápláléka főleg apró hal és 
vízibogár. Védett. 


2. Kis vöcsök (Podiceps ruficollis). Rigónál alig nagyobb, zömök 
madár, mely főleg sűrű nádasban tartózkodik, és csak nyerítő 
hangja árulja el jelenlétét. Feltűnő bélyege, hogy csőrének töve 
sárgászöld, nyaka pedig rövid, gesztenyebarna. Nyugalmi ruhá- 
ban ősztől tavaszig a nyaka és testalja szürkés, hasonlít a feke- 
tenyakú vöcsökéhez, csak nem olyan élesen fehér. Csőre egyenes, 
míg az utóbbi fajé felfelé ívelt. Sűrű mocsári növényzet közé 
építi fészkét. Tápláléka vízirovar. Ahol nyílt vizet talál, áttelel. 
Védett. 5 


3. Vörösnyakú vöcsök (Podiceps griseigena). A búbos vöcsöknél 
kisebb, de nagyobb, mint az imént megismert vöcsök. Pofája 
világosszürke, nyaka vöröses. Télen színei összemosódnak. A 
fiatalok hasonlók a búbos vöcsök fiataljaihoz, de kisebbek. Csak 
helyenként költ nádasainkban. Főleg rovarevő. Védett. 


4. Kis kárókatona (Phalacrocorax pygmaeus). A legkisebb káró- 
katona feleolyan nagy, mint a mi kormoránunk, mellyel élet- 
módja a hazai viszonyok közt megegyezik. Folyók menti fákon 
költ. Feje barnás, de teste ennek is feketés. Ma csak elvétve láto- 
gat el hozzánk a Balkánról. Védett. 


II. tábla 


III. tábla 


1. Szürke gém (Ardea cinerea). Már neve is elárulja színét, bár 
tavasszal az öreg hímek feje és részben a nyaka is fehéren csillog. 
Csőre ilyenkor sárga, nyugalmi ruhában fekete. A legtermete- 
sebb gémünk. Rendszerint magas fákon fészkel, s csak ritkán a 
nádasokban. Előfordul, hogy telepeit víztől távol is építi. Szíve- 
sen csatlakozik más fajok - bakcsó, kárókatona — telepeihez. 
Védett. 


2. Kis kócsag (Egretta garzetta). Közepes nagyságú, karcsú, 
fehér gém. Csőre fekete, ellentétben a nagy kócsag fiataljainak 
sárga csőrével. Lába is fekete, csak ujjai citromsárgák, s ezt röp- 
! tében is jól láthatjuk. Dísztollai is vannak, de nem a szárnyra 
borulnak, mint a nagy kócsagé, hanem néhány hosszú kontytoll- 
ból állanak. Nálunk főleg a Tisza ligeteiben, fákon telepesen 
fészkel, de bakcsótelepek mellett bokrokon is. Tápláléka főként 
béka és vízirovar. Fokozottan védett. 


3. Pásztorgém (Bubulcus ibis). Fehér színezetű, kis kócsag nagy- 
ságú gém, zsömleszínű sapkával. Lába zöldesbarna, csőre sárga 
vagy piros. Összetéveszthető az üstökös gémmel, ha felületesen 
szemléljük. Nevét onnan kapta, hogy a legelésző szarvasmar- 
hákat kíséri, hátukra is rászáll, s az általuk felzavart rovarokat, 
békákat fogdossa. Fán fészkel más gémekkel együtt. Terjeszkedő 
madár, ma már Amerika nagy részén is él. Védett. 


4. Bölömbika (Botaurus stellaris). Ritkán kerül szem elé, mivel 
alkonyat után szokott mozogni. Hangját kilométerekről is meg- 
halljuk, erről nyerte nevét. Barnás színezetű — akár a bakcsó to- 
jója — és közepes nagyságú, mint egy nagyobb gém. Magányo- 
san fészkel nagy nádrengetegekben. Színezete jól rejti a nádszálak 
között, főleg fiataljait, ha megriasztva nyakukat a magasba 
nyújtják. Át is telel. Tápláléka: béka, pocok, rovar, csak ritkán 
hal. Védett. 

1. Fehér gólya (Ciconia ciconia). Jól ismert madár. Kéményekre, 
háztetőkre rakja fészkét, újabban egyre gyakrabban villany- 
oszlopokra és csak ritkábban fákra. Gyakorisága ellenére az 
ötven év előtti állománynak ma már a felét sem találjuk meg. 
Március végén érkezik, és augusztus végén távozik csapatokban 
délkeleti irányba, hogy a tengerszorosokon keresztül elérje dél- 
afrikai téli szállását. Tápláléka túlnyomórészt rovar és sáska. 
Védett. 


2. Batla (Plegadis falcinellus). Csillogó fekete színű gázlómadár. 
Nyújtott nyakkal repül, mint a gólya. Régebben nagy számban 
költött a Kis-Balatonban, ahonnan eltűnt, és azóta csak egyes 
párok kísérelték meg a fészkelést a Tiszántúlon. A Föld más ré- 
szein is rendkívül szeszélyesen költ. Európában száma megfo- 
gyott, ugyanekkor Amerikában néhány évtizede megtelepedett, 
és ott terjeszkedik. Fő tápláléka a pióca, vízicsigák és vízirova- 
rok. Fokozottan védett. 


3. Nagy lilik (Anser albifrons). Tömegesen érkező téli vendégünk, 
október és március közt telel kiterjedtebb rétségeinken. Legállan- 
dóbb ismertetőjegye a hússzínű csőr. Az öreg példányok hó- 
kája (homloka) fehér, testaljuk feketén harántsávozott. A fiata- 
lok feje, hasa egyszínű, szürkésbarnás, illetve fehéres. Számuk 
nagyon váltakozó, a Dunántúlra csak jóval későbben vetődtek 
el, mint a vetési ludak. Számukat azonban időnként jóval felül- 
múlják. Vadászható. 


4. Vetési lúd (Anser fabalis). Szintén nagy csapatokban, néha 
más fajokkal keveredve érkező téli vendégünk. Csőre fekete, 
rajta piros vagy sárgás harántgyűrű látható. Hazája a tundrák, 
ahonnan szeptember végén érkezik, s márciusban vonul vissza. 
Tápláléka fű és zsenge vetés. A gyűrűzések tanúsága szerint hoz- 
zánk Nyugat-Szibériából is érkeznek példányok. Vadászható. 


10 


IV. tábla 


1. Énekes hattyú (Cygnus cygnus). A 18. században még költött 
mocsarainkban. Azóta csak alkalmi téli vendég a kis vagy Bewick- 
hattyúval (C. bewicki) együtt. Az utóbbi a legritkább. A két faj 
közt csekély a nagyságbeli különbség, csőrük sárgán és feketén 
tarkált, de az énekes hattyú csőrén a fekete szín az orrnyílás mö- 
gé is kiterjed. A bütykös hattyútól a csőrének fekete és piros szí- 
ne jól megkülönbözteti. Ma Európában a legtöbb példány fél- 
vadon tartott állományból származik. Az énekes hattyú vizek 
partján, tenger, tó vagy folyó, mocsár partján fészkel. Növények- 
kel táplálkozik. Védett. Hozzánk magányos példányok vagy ki- 
sebb csapatok szoktak érkezni. 


2. Örvös lúd (Branta bernicla). Kisebb termetű ,, tengeri lúd". 
A fekete nyakát díszítő keskeny fehéres örvről kapta nevét. Csak 
alkalmilag vetődik el hozzánk, mivel a költési időn kívül a ten- 
geren szeret tartózkodni, és tengeri növényekkel táplálkozik. 
Védett. 


3. Apácalúd (Branta leucopis). Valamivel nagyobb és világosab- 
ban színezett, mint az előbbi faj, viszont jóval kisebb az Ameriká- 
ból betelepített kanadai lúdnál (Br. canadensis, lásd Állatkerti 
madarak, IX. tábla). Az apácalúd is a tengerparton fészkel, de 
legelni a rétekre jár. Ez a faj is csak elvétve vetődik el hozzánk. 
Világos, fehér pofája miatt könnyen meg lehet különböztetni a 
többi , tengeri lúdtól". Védett. 


4. Kis lilik (Anser erythropus). A nagy liliknél jóval kisebb ter- 
metű madár. Az öregeket messze a homlok fölé felfutó hókája 
és apró piros csőre különbözteti meg, de leginkább a ,lilik" 
hangja. A fiataloknak nincs hókájuk, de a sárga szemgyűrű raj- 
tuk is megfigyelhető. A nagy liliknél is északabbra költ, s mint 
téli vendég elsősorban a Tiszántúlt keresi fel, csak elvétve jut el 
a Dunántúlra. 1982 óta védett. 

V. tábla 


1. Tőkés réce (Aúss platyrhynchos). Egyike a leggyakoribb ma- 
darainknak, még a budapesti Szépművészeti Múzeum tetején 
is költött egy pár! A színpompás gácsért könnyű felismerni, 
nem így a szerényebben színezett, barnás tojót, melyet csak sárga 
csőrhegye és a kis kékes szárnytükre alapján lehet megkülönböz- 
tetni a kendermagos és a nyílfarkú réce tojójától. Vizenyős tere- 
pen mindenfelé költ hazánkban, néha távolabb is a víztől. Volt 
példa rá, hogy nagyobb elhagyott madárfészkekbe telepedett, 
főleg magas vízállás idején, de rendszerint csak a vízből kiálló 
talajkiemelkedésekre rakja fészkét. Nagy tömegekben vonul át. 
Növényevő. Vadászható. 


2. Kendermagos réce (Anas strepera). Még a gácsér is egyszerűbb 
színezetű, nagyságban csak valamivel kisebb a tőkés récénél. 
Repüléskor fehér szárnytükréről lehet felismerni. Nevét színe- 
zetéről nyerte. Mocsaraink lakója, de állománya az utóbbi évti- 
zedben Európa-szerte nagyon leapadt, szinte már ritkaságszámba 
megy, holott nemrégen még gyakori költő madarunk volt. Nö- 
vényevő. Védett. 


3. Böjti réce (Anas guerguedula). Nevét onnan nyerte, hogy ta- 
vasszal böjti időben érkeznek csapatai, és repülés közben a hús- 
véti kereplő hangjához hasonló hangot hallatnak. Jóval kisebb 
az előbbieknél. A tojó szintén barnás színezetű, s csak kis kékes 
szárnytükre van. A csörgő récével együtt , apró récének" is hív- 
ják. Mocsaraink lakója, tömegekben vonul át. Növényevő. 
Vadászható. 


4. Fütyülő réce (Anas penelope). Középtermetű réce, a tojója 
szintén barnás, de csőre kékes. A szárny tövén ülő fehér szárny- 
tükör nagyobb, mint a többi récéé. Nálunk nem költ, de olykor 
népes csapatokban vonul át tavasszal és ősszel. Röpte sebes, 
ez a leggyorsabban repülő úszó réce. Növényevő. Vadászható. 

1. Cigányréce (Aythya nyroca). Kis termetű bukóréce, nádasain- 
kat lakja. Távolról összetéveszthető a kontyos réce tojójával, 
de rőtesebb színével és felvillanó fehér alsó farkfedőivel eltér 
attól. Csak kivételesen telel át, így a két faj alig találkozik nálunk. 
Terepigényük is más, mivel a cigányréce mocsaraink dús nö- 
vényzete közt bújik meg, a kontyos réce pedig a nyílt, tágas víz- 
felületek madara. A cigányréce növényevő. Védett. 


2. Jegesréce (Clangula hyemalis). Alkalmi téli vendég, de hazánkat 
csak nyugalmi ruhás vagy fiatal példányok látogatják. Így hosz- 
szú farktollaik sohasem érik el a nászruhások hosszát. A fehér 
fejen jól szembetűnik a fültájék barnás foltja. Kis termetű, fiatal 
korban barnás színezetű. A nyílt vizek madara. Csigaevő. Védett. 


3. Fekete réce (Melanitta nigra). Szintén kis termetű, alkalmi 
téli vendég. Nálunk főleg a barnás színezetű példányok mutat- 
koznak. Ezek pofája és nyakoldala fehéres, ellentétben a valami- 
vel nagyobb füstös récével (M. fusca), melynek csak egy kis fül- 
tövi foltja látható, valamint a szárnytükre fehér, ami a fekete 
récén hiányzik. Tengeri madár, akár a jeges- vagy a füstös réce, 
s nálunk is a nyílt víztükröt kedveli. Csigaevő. Védett. 


4. Kékcsőrű réce (Oxyura leucocephala). Még nem is olyan régen 
költött, de nagyon rejtve, a Duna-Tisza köze szikes tavainak 
nádasaiban. Kis termetű réce, és még inkább annak tűnik, mi- 
vel mélyen a vízbe merülve úszik. Jól bukik, de nehézkesen röpül, 
akár a szárcsa. Csőre felfelé ívelő és kék — ez utóbbi miatt tévesz- 
tik vele össze a barátrécét. Jó ismertetőjegye, hogy farkát mind 
a gácsér, mind a tojó csaknem derékszögben felcsapja úszás köz- 
ben. Faroktollainak zászlaja kemény. Vízirovarokkal és mag- 
vakkal táplálkozik. Védett. 


VII. tábla 


1. Darázsölyv (Pernis apivorus). Termetre és színezetre az ege- 
részölyvre emlékeztet, de röptében megkülönbözteti kicsi, előre- 
nyújtott feje és hosszú, szélesen harántcsíkolt farka. Színezete 
a feketésbarnától a világos krémszínig változó. Fészkére mindig 
friss zöld ágakat is hord. Tojásai téglavörösen pettyezettek, akár 
a vércséké. Napos erdeinkben elég szórványosan fészkel. Ápri- 
lisban érkezik, és szeptember végén elvonul Afrikába. Fő táplá- 
léka a darazsak bábja, ezért sokat keresgél a talajon, és a dara- 
zsak fészkeit a föld alól is kikaparja. Védett. 


2. Kis héja (Accipiter brevipes). Nevezik rövidujjú karvalynak is. 
A karvalyhoz hasonló nagyságú, sőt színezetű is lehet, de lábai 
sokkal erősebbek. Feltűnő bélyege az álla és torka közepén hú- 
zódó barnás csík. Színezete éppen olyan változó, mint a karvalyé 
vagy a héjáé. Költése csak a debreceni Nagyerdőből volt ismert. 
Kóborlásán itt-ott találkoztak vele, főleg augusztusban. Madarak- 
kal táplálkozik. Fokozottan védett. 


3. Törpesas (Hieraaetus pennatus). Szórványosan költ a hegyvi- 
déki erdőkben. Ölyv nagyságú, de farkáról hiányzik a haránt- 
csík. Színezete igen változó. Április és szeptember között tartóz- 
kodik nálunk. Tápláléka különféle, a csókánál kisebb madár 
és kis emlős. Fokozottan védett. 


4. Barna rétihéja (Circus aeruginosus). Nádasaink fölött gyakor- 
ta láthatjuk körözni, bár száma megfogyott. A rétihéják karcsú 
madarak, közöttük legsötétebb a barna rétihéja, csak az öreg hí- 
mek szárny- és farokszínezetében vegyül több szürkeség. Leg- 
gyakrabban a sötétbarna tollazatú és zsömleszín sapkás tojót 
látjuk. Nádasokban fészkel. Zsákmánya pocok és kis madár, 
pl. szárcsafióka. Csak kivételesen telel át. A többi rétihéja a nyílt 
mezők madara, csak a tojóik barnásak, de azokon a farcsík fe- 
hér. Védett. 

VIII. tábla 


1. Vörös vércse (Falco tinnunculus). Néha még a nagyvárosokban 
is megtalálható. Élénk vijjogásával s , szitálásával" — ilyenkor 
szinte megáll egy helyben a levegőben — hívja fel magára a figyel- 
met. Így lesi zsákmányát. A DDT rovarirtó szer használata so- 
kat pusztított állományán. Épületeken, sziklákon, elhagyott 
varjúfészkekben költ. Akadnak élénkvörös hátú egyedei is, me- 
lyek könnyen összetéveszthetők a kis vércsével (F. naumanni), 
de az utóbbi nálunk ritkán fordul elő. Számuk télen sem csök- 
ken, bár jó részük Észak-Afrikában telel. Tápláléka gyik és po- 
cok, városokban gyakorta házi veréb. Védett. 


2. Császármadár (Tetrastes bonasia). Egyetlen fajdfélénk, mely- 
ből kisebb állomány még megmaradt északi hegyeinkben. Töm- 
zsi, tyúk nagyságú madár, igen rejtett életet él a sűrű bozótban, 
főleg ahol sok bogyót s mogyorót talál. Ezekből, továbbá haj- 
tásokból és rovarokból él. Védett. 


3. Fürj (Coturnix coturnix). A legkisebb tyúkfélénk, csibe nagy- 
ságú madárka. Pitypalatty hangját még nemrégen a búzaföldek 
közt mindenfelé hallhattuk, ma egész Európában vészesen le- 
csökkent az állománya. Felrebbenni vagy az úton keresztül fut- 
ni már alig látjuk; noha rossz repülő, keresztezi a tengert vonu- 
lása során. Áprilisban érkezik, s októberben távozik. Főleg gyom- 
magokkal táplálkozik. Védett. 


4. Szárcsa (Fulica atra). Tyúk nagyságú, fekete madár, fehér 
csőrrel s homlokpajzzsal. Őszi vonulásán hatalmas csapatai 
gyűlnek össze a nádasok szélében. A tél beálltáig kitart, egyesek 
át is telelnek. Nádasokban fészkel, 7—9 tojást tojik, de fiókáiból 
sok pusztul el, még nagyobb kecskebéka is el tud kapni belőlük. 
Vízinövényekkel, csigákkal, kagylókkal táplálkozik. A halete- 
tőket is felkeresi, ezért nem szívelik halastavakon. Vadászható. 
Észak-Afrikában telel. 

1. Lilebíbic (Chettusia gregaria). Karcsú, magas testállású bíbic. 
Az ázsiai sztyeppek madara, hozzánk csak egy-két ízben vetődött 
el. Tőle délre él hasonló, de még karcsúbb rokona, a fehérfarkú 
lilebíbic (Ch. leucura), mely csak egyszer mutatkozott nálunk 
kisebb európai inváziója idején. 


2. Kis lile (Charadrius dubius). A lilék törpéje, mely főleg folyók 
kavicszátonyain, salakfeltöltéseken költ. A parti lilével ellentét- 
ben fehér homloka és szemcsíkja feltűnőbb, lába hússzínű, 
szárnytükre nincs. A parti lile (Ch. hiaticula) nagyobb a kis li- 
lénél, karcsúbb, magasabb testtartású, mint a széki lile. Röpté- 
ben szárnyán fehér csík válik láthatóvá. Lába sárgás, csakhogy 
gyakran megesik, hogy a parton futkosó madarak csüdjét iszap 
szennyezi be, és ilyenkor valamennyiüké szürke. A parti lile 
homokos tengerparton költ, nálunk csak átvonul. Mindkét faj 
" Afrikában telel. Védettek. 


3. Füstös cankó (Tringa erythropus). Nászruhában csaknem szén- 
fekete, magas, piros lábú. Fehér szárnytükre, mint a pi- 
roslábú cankónak, mellyel ősszel összetéveszthető, nincsen. Ná- 
lunk főleg a világosszürke, nyugalmi ruhás példányok vonulnak 
át, de ezeknek is fehér a farcsíkjuk. A vizek partját, a szikes pusz- 
tákat látogatja. Védett. 


4. Fenyérfutó (Calidris alba). Zömök, világosszürke, fekete lábú 
és rövid csőrű parti madár, mely elszórtan vagy kisebb csapatok- 
ban vonul át fövenyes partjainkon és szikeseinken. A tengerpar- 
ton költ, a homokban keresgéli rovartáplálékát. Rőtes nászruhás 
példányok hazánkban a legnagyobb ritkaságnak számítanak. 
Védett. j 


1. Vékonycsőrű víztaposó (Phalaropus lobatus). A vízen sebesen 
ide-oda cikázó kis madarat gyakran récének nézik, pedig csak 
veréb nagyságú. Csőre hosszú, finom, fekete. Ujjait úszóhártya 
veszi körül. Nálunk nyugalmi ruhás példányok szoktak elvétve 
mutatkozni, ilyenkor tollazatukban a fehér és a szürke szín a 
meghatározó, hátuk sötétszürke. Nászruhában a tojó nyaka tég- 
lavörös, a hím egyszerűbben színezett, mivel a kotlást ő végzi. 
A tengerpart és a tundrák madara. Tápláléka a víz felszínén moz- 
gó rovar. Védett. 


2. Ugartyúk (Burhinus oedicnemus). Lile alakú madár, mégsem 
a víz mellett él, hanem homokoson, burgonyaföldeken, mészkő- 
fennsíkokon. Termete csaknem csibe nagyságú, színezete barnás, 
magas lábai sárgák. Alkonyatkor szokott mozogni, ezért sárga 
szemei feltűnően nagyok. Csőre rövid, fekete, csak a tövén zöl- 
des. Áprilisban érkezik, és októberben vonul el, olykor csapatok- 
ba verődve. Tápláléka pocok, gyík, rovar stb. Talajba kaparja 
fészkét, minden bélelés nélkül. Két, viszonylag nagy tojást tojik. 
Fokozottan védett. 


3. Ezüstsirály (Larus argentatus). Nagy termetű, fehéres színű, 
sárga csőrű tengerparti madár, fiataljai azonban barnásak, fe- 
kete csőrrel. Az öregek kormánytollai fehérek, míg a fiatalok 
farkának végén fekete szalag húzódik. A kóborló példányok 
hazánkban ma már csaknem egész éven át láthatók, néha csapa- 
tosan a Duna vagy a Balaton fölött, olykor a Hortobágyon is 
megjelennek. De nálunk nem szállanak a házakra, ahogyan a 
tengerparton teszik, s ahol fészküket is háztetőkre rakják, ter- 
mészetes körülmények közt pedig sziklákra. A vízből kifogott 
hulladékkal táplálkoznak, a tengerparton ma a halfeldolgozó 
üzemek, kikötők körül tömörülnek. Vendégeink főleg a Fekete- 
tenger és az Adria felől érkeznek hozzánk. Védett. 

1. Szerecsensirály (Larus melanocephalus). Hasonlít a közismert 
csokoládébarna fejű dankasirályhoz (L. ridibundus), de feje 
és nyaka fekete. Nyugalmi ruhában is mindössze csaknem feke- 
te, első evezői alapján különböztethető meg. Piros csőre valami- 
vel erősebb. A Fekete-tenger környékéről telepedett meg újabban 
néhány pár a szegedi Fehér-tavon, olykor északabbra is fészkel. 
A vegyes sirálytelepekhez csatlakozik. Életmódja megegyezik 
a dankasirályéval. Későn, májusban érkezik, és augusztusban 
már mozgásban van. Védett. 


2. Kormos szerkő (Chlidonias niger). Kis termetű sirályféle. A 
szerkők között a legsötétebb, de vigyázni kell, mert szürke háta, 
ha a napsugarak bizonyos szögben érik, fehérnek tetszik, és 
ezért összetéveszthető fajtársaival. Telepesen költ mocsaraink- 
ban, fészkét gyakran vízinövények úszó leveleire rakja. Korán 
érkezik és későn vonul el. Tápláléka a víz felszínéről felkapott 
szitakötőlárva, csibor és más rovarok, apró halat csak egészen 
kivételesen zsákmányol. Védett. 


3. Lócsér (Hydroprogne caspia). A legnagyobb csérünk, csaknem 
ezüstsirály nagyságú. Narancsvörös, erős csőréről könnyen felis- 
merhető. A tengerpartokon mindenütt előfordul, hozzánk álta- 
lában a Baltikum felől érkezik. Hazánkon csak átvonul. Záto- 
nyok, iszappadok csúcsán szeret pihenni, úgy, hogy hasát a víz 
még elérje. Tápláléka hal. Védett. 


4. Kis csér (Sterna albifrons). A legkisebb csérünk, veréb nagy- 
ságú. Homloka mindig fehér. Noha vedléskor vagy nyugalmi 
ruhában a többi csér homloka is fehér, azok színezete nem he- 
lyezkedik el szabályosan. Valamikor fészkelt a szikeseken és a 
folyók zátonyain, ma már csak elvétve. Áprilisban érkezik, szep- 
temberben vonul el. Mozgása szerkőszerű. Kis termete miatt 
nem képes halat fogni, tápláléka vízirovar. Védett. 

XII. tábla 


1. Alka (Alca torda). Az Atlanti-óceán partjainak sziklafalain 
népes telepeken költ. Az , észak pingvinjének" is mondják, mi- 
vel testének a tartása függőleges. Pedig nem a pingvinekkel, ha- 
nem a sirályokkal van rokonságban. Erős, fekete csőre a halfo- 
gáshoz idomult. A tengeren tölti életét, és csak viharok sodorják 
a kontinens belsejébe, így egy ízben az Alföldre is. Védett. 


2. Lunda (Fratercula arctica). Alkatában, életmódjában az alká- 
hoz hasonló, de a csőre vastagabb költési időben, és narancs- 
színű. A vastagító szarulemezeket azonban a költés után levedli. 
Ezek teszik alkalmassá, hogy fiainak egyszerre több halacskát 
is hozhasson. Az alkához hasonlóan fészkel. A lundát is csak 
a viharok sodorják a kontinens belsejébe, ahol megfelelő életteret 
sehol sem tud találni. Hozzánk két ízben vetődött el. Védett. 


3. Talpastyúk (Syrrhaptes paradoxus). Hosszú testű, hegyes 
szárnyú és farkú, sárgásszürke, csapatokban járó madár. Hazája 
Belső-Ázsia pusztái, ahonnan valószínűleg az aszályos évek kény- 
szerítették csapatait a múlt században Európába. Ezek az invá- 
ziók ellepték Magyarországot is, de 1908 óta már nem mutatko- 
zott. Magvakkal él, fiainak úgy hord ivóvizet, hogy hastollazatát 
vízbe mártja. Védett. 


4. Kék galamb (Columba oenas). Nevezik odúgalambnak is, 
mivel egyetlen galambunk, amelyik faodúban költ. Ezeket az 
odúkat eredetileg a fekete harkály ácsolja, s miután elhagyta 
őket, foglalja el helyét a kék galamb. Éppen ezért a nagy erdők, 
főleg a bükkösök lakója. A házigalambnál valamivel tömzsibb, 
sötét kékesszürke, csillogó zöldes nyakdísszel. Zömökebb az 
örvös galambnál (C. palumbus), mellyel nemegyszer vegyes csa- 
patban jár. Korán érkezik és későn vonul el, olykor át is telel. 
Magevő, kedveli a makkot és a bükkmagot. Védett. 

XIII. tábla 


1. Uhu (Bubo bubo). A legnagyobb baglyunk. A tojó, mely min- 
dig testesebb a hímnél, még 21 kg-ot is nyomhat, míg a közismert 
macskabagolynak alig 1 kg a súlya. , Fül"-tollai jól fejlettek. 
Sziklafalakon, ragadozók elhagyott fészkeiben költ. Tápláléka 
helyenként változó, de gyakran szerepel benne a sün, vizek kö- 
zelében pedig a szárcsa. Pocoktól és nagyobb bogaraktól kezdve 
rókakölyökig és varjú nagyságú madarakig emlőst és szárnyast 
egyaránt zsákmányol. Száma nagyon megritkult. Fokozottan 
védett. 


2. Réti fülesbagoly (Asio flammeus). Középtermetű baglyunk, 
általában világosabb színezetű a hozzá hasonló és közismert 
erdei fülesbagolynál (A. otus). , Fülei" kisebbek. Nálunk rend- 
szeresen nem költ, ha igen, akkor turjánosainkat kedveli, ahol 
a talajra építi gyenge fészkét. Egérjárásos esztendőkben invázió- 
szerűen jelenhet meg. Hazánknak csak néhány pontján gyakoribb 
a költése. Tápláléka elsősorban pocok. Védett. 


. 3. Gatyáskuvik (Aegolius funereus). A jól ismert kuviknál (Athe- 
ne noctua) tömzsibb, sötétebb barna baglyocska, kerek fejjel. 
A Kárpátokban fészkel, és igen rejtetten él a fenyők sűrű koro- 
nájában. Faodúkban költ. Hozzánk csak hat ízben vetődött el. 
Erdei rágcsálókkal táplálkozik. Védett. 


4. Törpekuvik (Glaucidium passerinum). A legkisebb bagoly, 
alig rigó nagyságú. A magas hegységek madara, költ a Kárpá- 
tokban is, de hozzánk csak egy ízben vetődött el, valószínűleg 
az Alpokból. Kóborlásán a cinegecsapatokat kíséri, és azokból 
szedi zsákmányát. Költési időben rovarokat hord fiainak. Vé- 
dett. 

XIV. tábla 


XV. tábla 


1. Szürke vagy hamvas küllő (Picus canus). Hasonlít a zöld kül- 
lőhöz (P. viridis), csak valamivel finomabb alkatú annál. Színe- 
zetéből hiányoznak az élénkzöld és aranysárga színek. A hím 
homloka piros, a tojó feje teljesen szürke. Hangja sem olyan 
éles, mint a zöld küllőé. Jobban kedvel puhafában kopácsolni. 
Télen sokfelé megjelenik, de költése szórványos. Védett. 


2. Fekete harkály (Dryocopus martius). A legnagyobb harká- 
lyunk, varjú nagyságú. Színe fekete, csak a sapkája piros. Csőre 
erős, elefántcsontszínű. Nagy odút váj ki magának, főleg bükk- 
fában. Hegyvidéki madár, mely azonban terjeszkedik a síkság 
felé is, ahol meg kell elégednie a nyárfával. Életmódja rejtett, 
csak nyávogó hangja árulja el jelenlétét. Védett. 


3. Nagy fakopáncs (Dendrocopos maior). A leggyakoribb har- 
kályunk, mely behatol a parkokba, kertekbe is, bár a néhány 
évtizede megjelent balkáni fakopáncs (D. syriacus) ideiglenesen 
visszaszorította az erdőkbe. Az utóbbitól a szabadban a fehér 
nyakoldalán keresztül húzódó fekete sáv különbözteti meg. 
Farkának alja fehér alapon feketén mintázott, a balkáni fako- 
páncsé ennek a fordítottja vagy egészen fekete. Testaljának pi- 
ros színezete is élénkebb, testoldalán nincsenek barnás hosszan- 
ti csíkok. Nagyságra és életmódra a két harkályfaj nagyjából 
megegyezik. Táplálékuk túlnyomórészt rovar, de a nagy fako- 
páncs a gyümölcsöt, a bodzát, a napraforgómagot, sőt a télen 
kifüggesztett szalonnát sem veti meg. Védett. 


4. Közép fakopáncs (Dendrocopos medius). Valamivel kisebb 
termetű, finomabb csőrű az előzőnél. Fehér nyakával, testoldala 
barnás csíkozásával a balkáni fakopáncsra hasonlít. Piros sap- 
kája a homlokig terjed, így a nagy fakopáncs fiataljával téveszt- 
hető össze. Lomberdeink madara, kisebb számban fordul elő, 
mint az előző faj. Táplálkozása hasonló. Védett. 

XVI. tábla 


1. Kis fakopáncs (Dendrocopos minor). Még a verébnél is kisebb I 
harkályunk. A hím feje teteje piros, a tojóé fekete. Színezetre 
hasonló a többi fakopáncshoz, de hátában több a fehér haránt- 
csík. Kis termete folytán az egész vékony ágakon, sőt leveleken, 
nádszálon is tud keresgélni rovarok után. Védett. 


2. Mezei pacsirta (Alauda arvensis). Ki nem gyönyörködött a 
búzamezők fölött énekelő, magasba emelkedő pacsirtában? 
Veréb nagyságú madár, amely réteken, földeken, a síkságon és 
a hegyek között egyaránt megtalálható. A fejtető tollait izgalmá- 
ban felmereszti, de bóbitája nincs, mint a zömökebb búbos DPa- 
csirtának (Galerida cristata.) Valamivel kisebb nála az irtások, 
hangások, borókások madara, az erdei Pacsirta (Lullula arborea) 
vagy a szikes puszták világosabb sziki pacsirtája (Calandrella 
brachydactila). A pacsirták a földön fészkelnek, magvakkal és 
rovarokkal táplálkoznak. A búbos pacsirtát kivéve vonulók, ; 
de télen északabbról kaphatunk vendégeket. Védettek. 


3. Füles pacsirta (Eremophila alpestris). A hegyvidék és a tund- 
rák madara, nálunk téli vendég. Zömök termetű, színezetre a 
legtarkább pacsirtánk. Télen kisebb csapatokban keresi fel első- í 
sorban az Alföldet. Védett. 


4. Füstifecske (Hirundo rustica). A villás farkú, házak belsejében I 
fészket rakó fecske közismert, csakhogy a fiatalok farka még 

nem villás. Sárgolyókból épít félig nyitott fészket, ellentétben a 
molnárfecskével (Delichon urbica), melynek az épületek külső 

falára rakott fészke zárt, egyetlen röplyukkal. Várható, hogy a 
vörhenyes fecske is (H. daurica) megtelepszik nálunk, mely ha- 
sonló a füstihez, csak farkcsíkja és testalja vörhenyesen fuvallt. ]. 
Molnárfecskeszerű fészekbejárata elé még egy csőszerű járatot ( 
is épít. A füstifecske korán érkezik, és októberben vonul el egé- 
szen Dél-Afrikáig. Védett. 

1. Partifecske (Riparia riparia). Az előbbi fecskefajoknál kisebb 
termetű, és tollazatában a feketét a barna váltja fel. Farka nem 
villás. Életmódja csak annyiban különbözik a többi fecskéétől, 
hogy folyómedrek partjába, homokbányák falába vájja fészek- 
járatait. Telepei rendszerint igen népesek. A fecskék ősszel 
vegyes csapatokban gyűlnek össze, és így vonulnak Afrikába. Se 
a parti-, se a molnárfecske nem tart ki olyan sokáig ősszel, mint 
a füsti. Védett. 


2. Holló (Corvus corax). A legtermetesebb varjúfélénk, nagy, 
erős fekete csőrrel, mélyen korrogó hanggal. Magas hegységi 
vagy északabbi faj, mely újabban terjeszkedik délnyugati irány- 
ba, és már elérte a Pilist. Sehol sem gyakori. Sziklákon, fákon, 
elhagyott nagy fészkekben költ már a tél végén. Mindenevő. A 
szigorú védettség ellenére sok esik a dúvadmérgezés áldozatául. 


3. Kormos varjú (Corvus corone). Eurázsiában ott költ, ahol a 
dolmányos varjú hiányzik, ezért egy fajba is vonják őket. Ter- 
mete, csőre, alkata, életmódja megegyezik a dolmányos varjúéval. 
A fiatal vetési varjúval, melynek csőre tövén a tollak még nem 
koptak le, könnyen összetéveszthető, csakhogy a vetési varjú csőre 
nyúlánkabb. Hazánk nyugati peremén szokott mutatkozni, leg- 
többször dolmányos varjú a fészkelők párja, tehát elsősorban 
hibridekre számíthatunk. Védett. 


4. Fenyőszajkó (Nucifraga caryocatactes). Nyúlánk, karcsú cső- 
rű madár. Csokoládébarna színezetében sok a fehér petty. A Kár- 
pátokból vagy még északabbról látogat el télen hozzánk kisebb 
számban s csakritkán inváziószerűen. A nagyon keskeny csőrű 
alfaja Szibéria felől érkezik. Mindenevő, de a mogyorót, fenyő- 
magot kedveli, pockot is elkap. Védett. 

XVII. tábla 


1. Széncinege (Parus maior). A madárbarátok és kertgazdák 
közkedvelt madara, melyet télen etetéssel (napraforgómaggal), 
tavasszal fészekodúk kihelyezésével a közelünkbe csalogatha- 
tunk. Az etetést azonban a tavasz beköszöntével nem szabad 
folytatni, mivel a fiókáknak rovarra van szükségük, az öregek 
pedig hajlamosak a kényelmesebben elérhető táplálékkal etetni. 
Máskülönben szorgalmasan tisztogatják a fákat a kártevőktől, 
így a biológiai védettségben igen nagy a szerepük. 8-11 fiókája 
is van egy fészekaljban, s évente háromszor is költ. A legterme- 
tesebb cinegénk, melynek színezetében a legtöbb a sárga vagy 
a zöldes szín és a fekete. Erdőkben, kertekben egyaránt gyakori. 
Állandó madár. Védett. 


2. Fenyvescinege (Parus ater). A széncinege kicsinyített és tom- 
pább színezetű változata, mivel nincs sárga a tollazatában. Jó 
ismertetőjegye a tarkó négyszögletes fehér foltja. A fenyvesek 
madara, télen lehúzódik az Alföldre is, ilyenkor sokfelé találkoz- 
hatunk csapataival. Hazánknak csak néhány pontján költ. Védett. 


3. Búbos cinege (Parus cristatus). Szintén a fenyvesek madara, 
melyeket jóval ritkábban hagy el. Ezért még télen sem minden- 
napi látvány. Szívesen csatlakozik azonban a vegyes cinegecsa- 
patokhoz. Országunkban csak a Soproni-Kőszegi-hegységben, 
a Bakonyban, Dél-Somogyban (Barcs), a Bükkben és a Sátor- 
hegységben költ. Védett. 


4. Barátcinege (Parus palustris). Gyakoriságban a szén- és a kék 
cinege után következik. A bokrosokat kedveli, de télen megje- 
lenik az etetőn is. Csak szűk nyílású odúban költ. Könnyen ösz- 
szetéveszthető a világosabb és tompább, fekete sapkájú, dé-dé 
hangot hallató hegyi fajjal, a kormosfejű cinegével (P. monta- 
nus), mely télen a hegyek pereméig húzódik le. Védett. 

XVIII. tábla 


1. Vízirigó (Cinclus cinclus). Hegyi patakok mellett élő, tömzsi, 
sötétbarna madárka, melynek fehér melle messziről elárul ja je- 
lenlétét. Patakjától nem szokott messze eltávolodni. A víz alatt 
futva keresi rákocskákból álló táplálékát. Mivel a magas hegysé- 
gek madara, nálunk csak az északi hegyekben költ, egészen a 
Pilis északi oldaláig. Olykor megjelenik a Soproni—-Kőszegi- 
hegységben is. Fokozottan védett. 


2. Léprigó (Turdus viscivorus). Legtermetesebb rigónk. Háta 
szürkésebben árnyalt barna, mint a többi hasonlóan színezett 
rigóé, testalján pedig a barnás pettyek lekerekítettek és nem hosszú- 
kásak. Téli vendégünk, de az ország több pontján fészkel is. Té- 
len csapataik ellepik .erdeinket, ahol fagyöngyöt találnak. Fő- 
ként tavasszal le-leszáll a vizenyős rétekre, csigákat és rovarokat 
keresni. Védett. 


3. Fenyőrigó (Turdus pilaris). Karcsúbb termetű az előbbinél, 
hamuszürke feje és farkcsíkja alapján könnyen megkülönböztet- 
hető. Ez a rigó nagy csapatokban lepi el a réteket, csigákat ke- 
resgélve, az erdőkben pedig bogyó után kutat. Telepesen költ a 
Kárpátoktól északra, míg nálunk csak elvétve fészkel, pl. a Han- 
ságban. Régebben az ínyencek csemegéje volt, a többi csapatok- 
ban járó rigóval együtt lépvesszővel fogták. Ma védett. 


4. Szőlőrigó (Turdus iliacus). A legkisebb a barnás hátú és pety- 
tyes testaljú rigók között. A többi fajtól megkülönbözteti róka- 
vörös testoldala és határozott fehér szemcsíkja. Más rigókkal 
együtt a bogyós bokrokat, pl. a borókát keresi fel. Repte gyors, 
viselkedése óvatos. Az őszi és tavaszi hónapokban vonul át ha- 
zánkon. Életmódja nagyjából azonos fajtársaiéval. Védett. 

1. Fekete rigó (Turdus merula). A barnás tojó melle szintén 
hosszant csíkozott — bár a csíkok elmosódottak —, így más rigó- 
fajokkal összetéveszthető, nem így a fekete színű és sárga csőrű 
hím. A fekete rigót városokban és erdőkben egyaránt megtalál- 
juk, még télen is. A városi rigók gyakrabban költenek, viszony- 
lag gyakoribb köztük a részleges albínó. Az erdei rigók nagy ré- 
sze a telet Olaszországban tölti. Fő tápláléka a giliszta, de eszi 
a rovarokat, csigákat is, ősszel pedig a bogyókat, a bodzát, és 
rájár a szőlőre. Télen konyhahulladékkal etethető. Kenyeret 
azonban nem szabad kiszórni-a számára! Védett. 


2. Örvös rigó (Turdus torguatus). Feketerigó-szerű madár, szé- 
les, fehér mellörvvel, hasi oldalán a fekete tollak szegélye fehéres. 
Magas hegységekben költ, nálunk egyesével vagy kisebb csapa- 
tokban vonul át áprilisban és októberben. Életmódja hasonló 
a többi rigóéhoz. Védett. 


3. Déli hantmadár (Oenanthe hispanica). A Madarak 1. köteté- 
ben ismertetett hantmadártól -(Oe. oenanthe) világosabb agyag- 
sárga színe különbözteti meg. Egyes hímeknek a torka, másoknak 
fültájéka fekete, ezért régen önálló fajoknak tekintették ezeket 
a változatokat. Ennél is ritkábban látogat el hozzánk az apáca- 
hantmadár (Oe. leucomela), melynek színezete a barázdabille- 
getőére emlékeztet. A szőlőkkel tarkállt hegyoldalakat, kopáro- 
sokat kedveli, mint Budaörs. Valamennyi hantmadár életmódja 
hasonló. Védettek. 


4. Nagy vagy fekete fülemüle (Luscinia luscinia). Nagyságra alig 
különbözik a fülemülétől, de nem rőtes színű, hanem sötétbarna. 
Keleti faj, nálunk csak a Felső-Tiszánál költ a párás erdőkben. 
Egyesével, rejtetten vonul át az ország területén. Védett. 

XX. tábla 


1. Kerti rozsdafarkú (Phoenicurus phoenicurus). Nem is olyan 
régen gyakori madara volt az ártéri erdőknek, kerteknek, ahol 
mesterséges odúkkal telepítették is. Ma száma erősen megfo- 
gyott. A hím sokkal tarkább a Madarak 1. kötetében megismert 
házi rozsdafarkúnál, csak a tojók téveszthetők össze, noha a ker- 
ti rozsdafarkú tojója világosabb színezetű, főleg a mellén. Rovar- 
evő, vonuló madár. Nem tartózkodik annyit nálunk, mint a há- 
zi rozsdafarkú, mely át is telel. Védett. 


2. Rozsdás csuk (Saxicola rubetra). A bokrokkal tarkállt, vizenyős 
réteket kedveli. Nevezik csaláncsúcsnak is, mivel szívesen ül ki 
magasabb növényekre, kórókra stb. Ősszel felkeresi a kukorica- 
táblákat is, és ilyenkor a fiatalokat könnyen összetéveszthetjük 
a cigánycsuk fiataljaival, csakhogy a rozsdás csuk szárnyában 
nincs fehér tükör. Rovarevő, vonuló madár. Védett. 


3. Réti tücsökmadár (Locustella naevia). Apró madárka, mely 
ritkán kerül a szemünk elé, mivel a sűrű, magas fű között bujkál. 
Csak finom, tücsökciripeléshez hasonló hangja árulja el jelenlé- 
tét. Elsősorban a vizenyős rétek lakója, de megtalálták már hegy- 
vidéki fenyőültetvényekben is, költési időben. Védett. 


4. Berki tücsökmadár (Locustella fiuviatilis). Mint a tücsökmada- 
rakat általában, őt is ritkán láthatjuk, de az égeresekből kihalló 
csilingelő hangja bizonyítja, hogy ott is, itt is költ. Védett. 


5. Nádi tücsökmadár (Locustella luscinioides). A tücsökmadarak 
közül még ezt a fajt láthatjuk meg legkönnyebben, amint a nád- 
szálra kiül, és hosszan elnyújtott, pirregő hangon énekel. Termet- 
re a tücsökmadarak közül ez a legnagyobb. A berki és a nádi 
tücsökmadár háta egyszínű, a rétié csíkozott, testalja csak a ber- 
kinek csíkozott. Vonulók. Védettek. 

XXI. tábla 


1. Fülemülesitke (Lusciniola melanopogon). Nádasaink jellegze- 
tes madara. Könnyen összetéveszthető a foltos nádiposzátával, 
csakhogy fejtetője teljesen fekete, torka valamivel fehérebb, fehér 
szemcsíkja élesebb. Énekébe fülemüleszerű strófát is sző. Ének- 
lés közben egyre feljebb kúszik a nádszálon, de sohase emelkedik 
a levegőbe, mint a nádiposzáták, melyeknél jóval korábban, 
már márciusban megérkezik. Védett. 


2. Foltos nádiposzáta (Acrocephalus schoenobaenus). Leggyako- 
ribb nádi énekesünk, mely vízparti kákásokban vagy nádasokban 
él. Fejének teteje feketén csíkozott, de nem összefüggő fekete, 
mint a sitkéé. Fehér szemcsíkja nem éles, testalja sárgásabb. Ter- 
metre kicsi, nyúlánk. Éneke közben magasan a levegőbe emelke- 
dik, és onnan zuhan vissza a talajig. Hasonlít hozzá a csíkosfejű 
nádiposzáta (A. paludicola), de annál a fejtető két oldalán egy- 
egy fekete csík húzódik, ami által jól megkülönböztethető, színe- 
zete is valamivel világosabb. Nálunk szórványosan vonul át, sőt 
már költve is találták (Zámoly, Nagyiván). Védett. 


3. Énekes nádiposzáta (Acrocephalus palustris). Kis termetű 
madár. Fején nincs csík, fajtársai közül a legsötétebb barna. 
Életmódja is elüt a többi nádiposzátáétól, mivel gyakran költ 
víztől távol. Szereti a csalánosokat és a gabonaföldeket. Éneke 
a legváltozatosabb, mivel sok más madár strófáit is beleszövi. 
Védett. 


4. Halvány geze (Hippolais pallida). Hazánk újabb jövevénye, 
mely a Tisza, részben a Duna és a Maros mentén, messze északra 
tör elő. Szép énekű, de jellegtelen szürkés madárka, tollazatából 
a kerti geze zöldessárga színei hiányoznak. Parkokban és füzesek- 
ben szeret megtelepedni. Későn érkezik, és korán vonul el. Védett. 

XXIII. tábla 


1. Kerti poszáta (Sylvia borin). Mint az imént említett geze, ez 
is meglehetősen jellegtelen színezetű, szürkés madárka, viszony- 
lag erős, fekete csőrrel. Kedveli a sűrű bokrosokat, valamint a 
folyóparti ligeteket s a parkokat. Éneke hasonló a barátkáéhoz, 
de lágyabb és rövidebb. Ősszel gyakran megjelenik a bodzán, 
különben rovarevő, akárcsak a többi poszáta. Védett. 


2. Mezei poszáta (Sylvia communis). Középtermetű poszátáink 
közül a legrőtbarnább. Ritkás bokrosok lakója. Éneke csattogó, 
éneklés közben fel-felemelkedik a levegőbe. Ez is vonuló. Védett. 


3. Fitiszfüzike (Phylloscopus trochilus). Szép számmal vonul át 
Magyarországon, de költése csak kevés helyről ismert. A Madarak 
1. kötetében megismert csilpcsalpfüzikével ellentétben színezete 
zöldesebb, hasa fehér, lába világos, szárnya hegyesebb. Éneke 
dallamos, melybe az őszi szokott fit-fit szólamát is beleszövi. 
A dombvidék ritkásait, erdőszéleit kedveli. A talajon fészkel, 
mint a többi füzike. Vonuló. Védett. 


4. Sisegő füzike (Phylloscopus sibilatrix). Magyar neve hangután- 
zó. Lomberdeinkben, főleg a bükkösökben mindenfelé hallható 
éneke. A már megismert füzikéknél nagyobb, torka és begye sár- 
ga, élesen elválik a fehér hastól. Ez jó ismertetőjegye. Színezete 
általában élénkebb. Vegyes füzike- és poszátacsapatokkal vonul, 
de korábban, mint a csilpcsalp, mely ősszel legtovább tart ki. A 
levelek előtt függögetve tisztítja a fákat a rovaroktól. A nálánál 
kisebb termetű Bonelli-füzikét sárga farcsíkja különbözteti meg. 
Ezt a fajt nálunk nem sikerült kimutatni, bár Ausztria határos 
területeinek napsütötte bozótos hegyoldalain már költ. Több észa- 
ki és északkeleti füzike vonulása várható még hazánkban. Védet- 
tek. 

1. Tüzesfejű királyka (Regulus ignicapillus). Neve alapján legtöb- 
ben a fejtető színezetében keresik azt a bélyeget, amelynek alap- 
ján fajtársától megkülönböztethető. Pedig ezt a fajt jobban jellem- 
zi a fejoldalán futó fekete és az alatta lévő fehér csík. Viselkedése, 
életmódja azonos a Madarak 1. kötetében megismert fajtársáéval, 
csakhogy a tüzesfejű királyka átvonulási ideje rövidebb, s ezalatt 
is óvatosabban mozog. Mindkét királykafaj nálunk csak elvétve 
költ. Védettek. 


2. Szürke légykapó (Muscicapa striata). Ritkás erdőkben, parkok- 
ban, falusi fasorokban, néha házak falára futtatott vadszőlőindák 
közt is fészkel. Mint minden légykapó, nyitottabb bejáratú odúk- 
kal telepíthető is. Termetre a légykapók között ez a faj a legna- 
gyobb. Zsákmányát a levegőben kapja el, innen kapta nevét. Vo- 
nuló. Védett. 


3. Kormos légykapó (Ficedula hypoleuca). Hasonlít a Madarak 
I. kötetében megismert örvös légykapóhoz, de hiányzik a fehér 
nyakörve. Fehér szárnytükre is kisebb, de azért még a barnás 
színezetű tojón is megtalálhatjuk. Életmódjuk azonos, és ezért 
nem is élnek közös területen, hanem a kormos légykapó foglalja 
el a nyugatibb vidékeket. Nálunk csak átvonul. Védett. 


4. Kis légykapó (Ficedula parva). Kicsinyített vörösbegyre emlé- 
keztet, szélső faroktollai azonban fehérek. Előszeretettel tartózko- 
dik a fák magas koronájában, ami megnehezíti megfigyelését, vi- 
szont ha leszáll a földre, farkát kiterjeszti, s ezáltal azonnal felis- 
merhető. Elsősorban bükköseinkben találkozhatunk kis légykapó- 
val, de csak elvétve. Korhadt ágcsonkokban szeret fészkelni. Ké- 
sőn érkezik, korán vonul el. Védett. 


XXIV. tábla 


1. Réti pityer (Anthus pratensis). Hasonlít a Madarak 1. köteté- 
ben ismertetett erdei pityerhez, de tollazata zöldesebben árnyalt, 
torkán hiányzik a krémszínű fuvallat. A pityerek felismerését 
megnehezíti, hogy ősszel vegyes csapatokban vonulnak. A réti pi- 
tyer, mint neve is mutatja, a réteket, főleg a vizenyős területeket 
kedveli. Nagy csapatokban vonul át hazánkon, főleg ősszel, de 
tavasszal is. Nem költ nálunk. Védett. 


2. Rozsdástorkú pityer (Anthus cervinus). Nászruhában könnyen 
megkülönböztethető téglavörös torkával és begyével, de őszre ezt 
a színt elveszti, és érdesebb hangján kívül csak élesebb, sötétebb 
testalji csíkozása különíti el fajrokonaitól. Szórványosan, kisebb 
csapatokban vonul át nedves réteinken. Védett. 


3. Havasi pityer (Anthus spinoletta). Nagyobb testű az előzőknél, 
színezete sötétebb szürke, hamuszürke fejű és rózsaszín árnyalt 
mellszínezetű nászruhás példányok nálunk a legnagyobb ritka- 
ságok. Életmódja is elüt a többi pityerétől, mivel nem réteken, 
hanem folyók vagy tavak partján találkozhatunk vele, még télen 
is, amikor a jég szélén futkos és keresgél. Nálunk nem költ, téli 
vendégeink az északi tundrákról és a Kárpátok fennsíkjairól ér- 
keznek. Védett. 


4. Parlagi pityer (Anthus campestris). A puszták, szikesek, homo- 
kosok madara, néha a köves platóké, tehát életmódja elüt a többi 
pityerétől. Ugyanígy tartása és színezete is, mivel testtartása ma- 
gas, színezete homokszínű, és valamivel nagyobb testű. Az alföldi 
homokon kívül hegyvidék kopárosain, mészkőfennsíkjain is él, 
Vonuló, mivel tápláléka kizárólag rovar. Áprilisban érkezik, és 
szeptemberben már el is távozik. Védett. 

1. Kucsmás billegető (Motacilla flava feldegg). Fekete sapkájú, 
sárga billegető. Vitatott kérdés, hogy önálló faj-e. Csak a legutób- 
bi években kezdett észak felé terjeszkedni a Balkánról. Költött 
már az Alföldön és a Fertő tónál is. Átvonulóban sok helyen ész- 
lelték. Életmódja hasonlít a sárga billegetőéhez, lásd Madarak 1., 
de a részletek még tisztázásra várnak, nincs-e életmódjukban 
lényeges különbség? Gyakran vonul a sárga billegetővel vegyes 
csapatban. Védett. 


2. Nagy őrgébics (Lanius excubitor). Hasonlóan színezett és alig 
nagyobb a kis őrgébicsnél. Össze is tévesztik a fiatalokat, mivel 
a kis őrgébics fiataljának sincs fekete homloka. Rendszerint csak 
olyankor érkezik hozzánk, amikor a kis őrgébics már elvonult. 
Magányos példányok téli vendégeink. Harcias madár, zsákmánya 
pocok és kisebb magevő madarak, lótücskök stb. Alkalmi költé- 
sei északi völgyeinkben lehetségesek. Védett. 


3. Vörösfejű gébics (Lanius senator). Termete és életmódja ha- 
sonló a tövisszúró gébicséhez. Tojóik össze is téveszthetők, de a 
vörösfejű gébics tojói világosabb barnák, válltollai fehéresek. 
A hímmel azonban egyik madarat sem lehet összetéveszteni, leg- 
feljebb az álarcos gébicset (L. nubicus), de az utóbbinak a feje és 
farcsíkja fekete, homloka fehér, mellének oldala pedig világos- 
rőtes. Nálunk még nem fordult elő, de a Balkánon terjeszkedik 
észak felé. A vörösfejű gébics is csak szórványosan költ Magyar- 
országon. Vonuló. A gébicsek védettek. 

XXVI. tábla 


XXVII. tábla 


1. Házi veréb (Passer domesticus). A városok, lakott területek ! 
közismert madara, de éppen azért, mert állandóan szemünk 
előtt mozog, már nem is vesszük észre, hogy a hím mennyire tar- 
ka madár. Mindenevő és állandó madár, csak olykor kóborol el 
több száz kilométerre is. Fészkét fali repedésekbe, odúkba szokta 
rakni, de találni a fákon szövőmadárszerűen szőtt fészket is, szal- 
mából és egyéb szálakból építve. Nagyobb testű, mint a barna 
fejű mezei veréb (P. montanus), mely nem hatol be annyira a la- 
kott helyekre. Közeli rokona a berki veréb (P. hispaniolensis), 
ennek szintén barna a feje, fekete mellpajzsa pedig csíkokra sza- 
kadva messze lenyúlik a has irányába. A Balkánon a berki veréb 
is terjeszkedik, már elérte a Vajdaságot, de nálunk még nem for- 
dult elő. A verebek nem védettek. 


2. Téli kenderike (Carduelis flavirostris). A kenderikétől az kü- 
lönbözteti meg, hogy nincs piros szín rajta, csak a farkcsíkja rózsa- 
színű. Csőre sárga, begye sárgásan fuvallt, s hosszant csíkozott. 
Szárnytükre sincs. Főleg a szikes puszták téli vendége, de itt-ott 
a Dunántúl bokrosaiban is megjelenik. Védett. 


3. Zsezse (Carduelis flammea). Az előbbinél kisebb termetű. Még 
a tojó homloka is piros, torka fekete, a hím melle rózsaszínűen 
fuvallt. Télen nagy csapatokban keresi fel hazánkat, és lepi el a 
gazosokat. Csapataiba sötétebb színű magashegyi alfaja (C. fi. 
cabaret) is vegyülhet, mely a Kárpátokban is fészkel. Kivételesen 
fehér hasú és farkcsíkú világosabb rokona, a szürke zsezse (C. hor- 
nemanni) is előfordul csapataiban, a magas észak madara, melyet 
kettős szárnytükre is megkülönböztet. Védett. 


4. Karmazsin pirók (Carpodacus erythrina). A piros hímet nem 
téveszthetjük össze más madárral, nem így az egyszerű barna to- 
jót. Szibéria felől terjeszkedik délnyugatra, s már közvetlenül 
határunk mentén is költ. A folyók menti füzes bozótot kedveli. 

1. Keresztcsőrű (Loxia curvirostra). A hímje élénkpiros, a tojó 
ellenben zöldes. Zömök termetéről és főleg az egymást kereszte- 
ző csőrkávákról könnyen felismerhető. Ezzel a csőrrel bontogat- 
ja a fenyőtobozokat, nyelvével pedig kihúzza belőlük a magokat. 
Megdézsmálja a napraforgótányérokat is, de fenyőmag nélkül 
nem tud megélni. Hazánkban a fenyvesekben csak olykor költ, 
csapatai azonban inváziószerűen jelennek meg, a nyárelejiek az 
Alpokból a Dunántúlon, az őszi-téliek a Kárpátokból vagy még 
északabbról. Fenyőkre erősen megépített fészket rak, és még hó 
borítja a tájat, amikor költeni kezd. A szalagos keresztcsőrű (L. 
leucoptera) valamivel kisebb, nagy szárnytükre világít. Hazai elő- 
fordulása nem bizonyított. Könnyen össze is lehet téveszteni a 
keresztcsőrű fehér szárnytükrű változatával. Védett. 


2. Sordély (Emberiza calandra). Termetes, zömök, szürkésbarna 
sármány, közöttük a legnagyobb. Vizenyős rétek peremén álló 
fákon vagy huzalokon énekelget. Csapongó röpte jellegzetes. Mint 
minden sármány, a sordély is a talajon fészkel. Ha áttelel, csapa- 
tokba verődik. Védett. 


3. Kerti sármány (Emberiza hortulana). Tarka madár, tollazatá- 
ban, fején sok a zöldes szín. A napos hegyoldalak bokrosaiban 
vagy szőlőkben fészkel, elszórtan. Fészkelőhelyét gyakran évente 
váltogatja. Vonuló. Védett. 


4. Sövénysármány (Emberiza cirlus). Fején, begyén ez is zöldes- 
szürke, de torka fekete, amiről könnyen felismerni. Testalja nem 
rókavörös, hanem világossárga. A barnás tojókat már nehezebb 
megkülönböztetni. Kultúrterületek peremén, napos hegyoldala- 
kon a talajon költ, de sokáig nem hatolt feljebb az Al-Dunánál 
és az Adria partjainál. Ma már ismert fészkelése a Villányi-hegy- 
ségben is, a Mecsektől délre. Egy ízben Budapest határáig is fel- 
kóborolt. Ez sem költ rendszeresen egy helyben. Védett. 

XXVIII. tábla 


1. Bajszos sármány (Emberiza cia). Színezetéből hiányzik a sár- 
mányok megszokott sárga színárnyalata. Szürke fején a fekete 
csíkok jól megkülönböztetik többi rokonától. Köves, napos, bok- 
ros hegyoldalakban költ. Még nem is olyan régen csak mint téli 
vendéget ismertük, ma az országnak egyre több pontjáról kapunk 
híreket költéséről is. Klasszikus tartózkodási helye Budaörs kör- 
nyéke. Védett. 


2. Nádi sármány (Emberiza schoeniclus). A barnás színezetű sár- 
mányok egyike, csak a nászruhás hím feje fekete, nyaka fehér. 
Még legkisebb nádasainkban is előfordul. A nád közt a talaj kö- 
zelében fészkel, amennyire a vízállás megengedi. Télen a finomabb 
csőrű északabbi alfajai helyettesítik a költőállományt. Rovarevő, 
de télen nádmag a fő tápláléka, a kis csőrű példányok pedig még 
a gyümölcsösöket is felkeresik, hogy a fákat a repedéseikben tele- 
lő rovaroktól megtisztítsák. Védett. 


3. Sarkantyús sármány (Calcarius lapponicus). Mivel téli vendég 
nálunk, csak nyugalmi ruhás példányokkal találkozhatunk, ame- 
lyek könnyen összetéveszthetők a fiatal nádi sármányokkal. A 
tarka nászruhás madarak nálunk nem fordulnak elő. Ez a faj a 
puszták lakója, hosszú, hátsó karma is futásra teremtette. A föl- 
dön szaladgálva apró magokat szedeget, inkább a nádi sármány 
csatlakozik csapatához. Védett. 


4. Hósármány (Plectrophenax nivalis). A talajon mozgó világos 
színű sármányt röptében széles fehér szárnytükréről és fekete 
csúcsban végződő szárnyáról jól fel lehet ismerni. Elsősorban 
az Alföld pusztáit keresik fel csapatai télen. A tundrák madara, 
ott költ. A Dunántúlra csak alkalmilag, egyesével-kettesével vető- 
dik el. Októberben érkezik, és márciusban tűnik el. Az előbbi faj- 
nál jóval gyakoribb. Védett. 

